വയനാട് കളക്ടറേറ്റ് പാര്ക്കില് ഓപ്പണ് ജിം തുറന്നു കല്പ്പറ്റ: ലോക ഹൃദയ ദിനത്തില് ഹൃദയാരോഗ്യ സംരക്ഷണം ഉറപ്പ് വരുത്തുക എന്ന ലക്ഷ്യവുമായി ആരോഗ്യ വകുപ്പ് വയനാട് കളക്ടറേറ്റ് പാര്ക്കില് ഓപ്പണ് ജിം സ്ഥാപിച്ചു. ജില്ലാ പഞ്ചായത്ത് പ്രസിഡന്റ് സംഷാദ് മരക്കാര് ഉദ്ഘാടനം ചെയ്തു. ആരോഗ്യ വകുപ്പിന്റെ 2019 20 പ്ലാന് ഫണ്ട് ഉപയോഗിച്ചാണ് പൊതുജനങ്ങള്ക്കായി ഓപ്പണ് ജിം ആരംഭിച്ചത്. നടത്തിപ്പ് ചുമതല ജില്ലാ ടൂറിസം പ്രമോഷന് കൗണ്സിലിനാണ്. ജീവനക്കാര്ക്ക് ജോലി ഇടവേളകളില് ജിം ഉപയോഗിക്കാം. പൊതുജനങ്ങള്ക്ക് കോവിഡ് മാനദണ്ഡങ്ങള് പാലിച്ച് സമയം ക്രമീകരണം നടത്തി ജിം ഉപയോഗിക്കാനുള്ള സാഹചര്യം ഒരുക്കുമെന്ന് ജില്ലാ മെഡിക്കല് ഓഫീസര് പറഞ്ഞു. ബത്തേരി താലൂക്ക് ആശുപത്രി, മേപ്പാടി കമ്യൂണിറ്റി ഹെല്ത്ത് സെന്റര്, നൂല്പ്പുഴ കുടുംബാരോഗ്യ കേന്ദ്രം പരിസരങ്ങളിലും ഓപ്പണ് ജിം സജ്ജമായിട്ടുണ്ട്. മേപ്പാടി കമ്യൂണിറ്റി ഹെല്ത്ത് സെന്ററിന്റെ ഉദ്ഘാടനം ഒക്ടോബര് 10 ലോക മാനസികാരോഗ്യ ദിനത്തില് നടക്കും.